**Usmernenie k vyhláškam o identifikácii a registrácii**

**hovädzieho dobytka, ošípaných, oviec a kôz**

 **V nadväznosti na uplatňovanie vyhlášky** MPRV SR č. 102/2017 Z. z. ktorou sa mení a dopĺňa vyhláška MPRV SR č. 18/2012 Z. z. **o identifikácii a registrácii oviec a kôz** v znení vyhlášky č. 49/2015 Z. z. (ďalej len „vyhláška č. 18/2012 Z. z.“); vyhlášky MPRV SR č. 104/2017 Z. z. ktorou sa mení
a dopĺňa vyhláška MPRV SR č. 17/2012 Z. z. **o identifikácii a registrácii ošípaných** v znení vyhlášky
č. 48/2015 Z. z. (ďalej len „vyhláška č. 17/2012 Z. z.“) a vyhlášky MPRV SR č. 105/2012 Z. z.
ktorou sa mení a dopĺňa vyhláška MPRV SR č. 20/2012 Z. z., ktorou sa ustanovujú podrobnosti
**o identifikácii a registrácii hovädzieho dobytka** v znení vyhlášky č. 50/2015 Z. z. (ďalej len „vyhláška č. 20/2012 Z. z.“) s účinnosťou od 15. mája 2017 (ďalej len „novely vyhlášok o identifikácii a registrácii hovädzieho dobytka, ošípaných, oviec a kôz“) a s ohľadom na vzniknuté otázky vydáva MPRV SR nasledovnú informáciu, slúžiacu pre usmernenie vykonávania uvedených vyhlášok.

**Usmernenie k zmene stavov zvierat v dôsledku premiestnenia
aj na tlačive „Hlásenie zmien zvierat“**

* k hláseniu zmien v chove oviec a kôz v dôsledku premiestnenia zvierat na tlačive „Hlásenie zmien oviec a kôz“, ktoré je prílohou č. 5 k vyhláške 18/2012 Z. z.
* k hláseniu zmien v chove ošípaných v dôsledku premiestnenia zvierat na tlačive „Hlásenie zmien v počte ošípaných“, ktoré je prílohou č. 4 k vyhláške č. 17/2012 Z. z.
* k hláseniu zmien v chove hovädzieho dobytka v dôsledku premiestnenia zvierat na tlačive „Hlásenie zmien hovädzieho dobytka“, ktoré je prílohou č. 3 k vyhláške č. 20/2012 Z. z.

(ďalej len“ tlačivo hlásenie zmien“).

Od účinnosti noviel vyhlášok o identifikácii a registrácii hovädzieho dobytka, ošípaných,
oviec a kôz sa v prílohách so vzorom dokladu o premiestnení oviec a kôz, ošípaných a hovädzieho dobytka uvádza poznámka v súvislosti s potrebou hlásenia zmien stavu v dôsledku premiestnenia
aj na tlačive hlásenia zmien. K tejto úprave MPRV SR pristúpilo v dôsledku odporúčaní auditu
č. DG(SANTE)/2016-8779 Európskej komisie, generálneho riaditeľstva pre zdravie a bezpečnosť potravín, audity a analýzy zdravia a bezpečnosti potravín, ktorý prebiehal od 31.05.2016
do 08.06.2016 na území SR  s cieľom vyhodnotiť účinnosť systému identifikácie a registrácie hovädzieho dobytka, malých prežúvavcov a ošípaných.

**K predmetnej veci uvádzame:**

Hlásenie zmien stavu zvierat, v dôsledku premiestnenia zvierat prostredníctvom tlačiva hlásenie zmien do Centrálnej evidencie hospodárskych zvierat (ďalej len „CEHZ“), je potrebným hlásením
na identifikovanie zodpovednej osoby v prípade sporných prípadov určovania zodpovednosti
za nesplnenie si povinnosti nahlásiť premiestnenie zvierat prostredníctvom dokladov o premiestnení. Naďalej však prioritným tlačivom pre spracovanie premiestnenia ostáva doklad o premiestnení konkrétneho druhu hospodárskych zvierat. Po doručení tlačiva o premiestnení zvierat CEHZ spracuje premiestnenie, pričom neposudzuje a nekontroluje túto zmenu aj na tlačive hlásenie zmien. Držiteľom zvierat v databáze premiestni zvieratá, čím dochádza k jednoznačnému určeniu držiteľa zvierat na základe tohto hlásenia. Zaslanie hlásenia zmien stavov, v dôsledku premiestnenia prostredníctvom tlačiva hlásenie zmien, je v záujme ochrany držiteľov, prioritne držiteľa chovu odkiaľ sa zviera premiestnilo, ako doklad v sporných prípadoch, ak si držiteľ chovu,
do ktorého sa zviera premiestnilo, nesplní svoju povinnosť zaslať doklad preukázateľným spôsobom do siedmich dní do CEHZ. Štátna veterinárna a potravinová správa Slovenskej republiky, na účel identifikovania zodpovednosti, však môže posudzovať aj hlásenia prostredníctvom tlačiva hlásenie zmien.

Uvedené informácie sa v potrebnom rozsahu uplatňujú aj na elektronické hlásenia držiteľov. V prípade vytvorenia hlásenia zmien so zreteľom na hlásenie premiestnenia zvierat elektronickou formou nie je možné takéto hlásenie vygenerovať, nakoľko to neumožňuje program na vedenie registra v chove elektronickou formou. V tomto prípade naďalej ostáva prioritne nahlásenie udalosti o premiestnení zvierat vygenerovaním do Dokladu o premiestnení a následným vložením cez aplikáciu „Prístup farmára“ a jeho potvrdením zo strany prisúvajúceho v časti „nepotvrdené hlásenia“.

Za účelom informovania vo vzťahu k CEHZ, vrátane noviniek, ktoré sa uplatňujú na základe zmien v legislatíve sa vykonávajú pravidelne školenia a kurzy ovládania týchto programov na ktorých zabezpečovaní sa spolupodieľajú Plemenárske služby SR, š. p. Informácie o registrácii a identifikácii hospodárskych zvierat sú každoročne súčasťou aj mnohých iných školení prostredníctvom ďalších inštitúcií, napr. aj prostredníctvom Agroinštitútu Nitra, š. p. Odporúčame preto držiteľom hospodárskych zvierat zúčastňovať sa týchto školení a dopytovať sa na novinky a ich uplatňovanie v praxi.

**FAQ:**

Kto všetko v prípade premiestnenia zvierat zasiela tlačivo „Hlásenie zmien hovädzieho dobytka/oviec a kôz/ošípaných“ do databázy CEHZ?

*Keďže ide o hlásenie zmien v chove, toto tlačivo v prípade premiestnenia ošípanej, ovce, kozy alebo hovädzieho dobytka (ďalej len „zviera“) zasiela držiteľ chovu, z ktorého sa zviera premiestnilo a aj držiteľ chovu, do ktorého sa zviera premiestnilo. Pri takomto premiestnení zvieraťa totiž dochádza ku zmene v počte zvierat v obidvoch chovoch. Zjednodušene, hlásenie zmien zasiela držiteľ chovu, v ktorom k zmene príslušného druhu hospodárskych zvierat došlo.*

*V prípade elektronického zasielania/vkladania hlásenia o premiestnení zvierat (nie hlásenia zmien) môže takéto hlásenie vykonať len odsúvajúci (odkiaľ sa zviera premiestnilo) a prisúvajúci držiteľ (kam sa zviera premiestnilo) už len potvrdzuje hlásené premiestnenia v časti „nepotvrdené hlásenia“. Tak ako je to zadefinované v uvedenom texte držiteľ, ktorý zviera prisúva na chov a robí evidenciu elektronickou formou, v prípade že odsúvajúci držiteľ neposlal a nevložil hlásenia o premiestnení elektronicky cez prístup farmára, je nútený poslať toto hlásenie poštou vypísaním tlačiva „hlásenie zmien“.*

Do akého termínu je chovateľ povinný dané premiestnenie zvierat nahlásiť do databázy CEHZ?

*Podľa § 10 ods. 2 vyhlášky č. 17/2012 Z. z., § 7 ods. 1 vyhlášky č. 18/2012 Z. z. a § 7 ods. 2 vyhlášky č. 20/2012 Z. z. sa doklad o premiestnení zvieraťa, potvrdený držiteľom chovu,
z ktorého sa zviera premiestnilo, a držiteľom chovu, do ktorého sa zviera premiestnilo,
sa do siedmich dní odo dňa premiestnenia zvieraťa preukázateľným spôsobom zasiela osobe poverenej vedením počítačovej databázy pre CEHZ z chovu, do ktorého sa zviera premiestnilo.*

* *Hlásenie zmien v počte ošípaných poverenej osobe zasiela držiteľ ošípaných poverenej osobe preukázateľným spôsobom jedenkrát za celý kalendárny mesiac, vždy do desiateho dňa nasledujúceho mesiaca.*
* *Hlásenie zmien oviec a kôz sa preukázateľným spôsobom zasiela poverenej osobe
do siedmich dní odo dňa zmeny, ak ide o narodenie a dovoz z krajiny, ktorá nie je členským štátom Európskej únie, do siedmich dní odo dňa trvalého označenia oviec alebo kôz.*
* *Hlásenie zmien v chove hovädzieho dobytka sa do siedmich dní odo dňa zmeny preukázateľným spôsobom zasiela poverenej osobe.*

Pod akým kódom majú chovatelia v tlačive „Hlásenie zmien hovädzieho dobytka/oviec a kôz/ošípaných“ hlásiť premiestnenie zvierat?

*Plemenárske služby SR, š. p. pre účely zasielanie hlásení premiestnenia zvierat prostredníctvom tlačiva „hlásenie zmien“ nevytvárajú pre túto udalosť žiaden nový „kód udalosti“. V CEHZ budú len priebežne archivovať tieto hlásenia (prijaté preukázateľným spôsobom) mimo aplikácie CEHZ, zvlášť v individuálnom programovom rozhraní a v prípade preukazovania povinnosti v dôsledku porušenia identifikácie budú plne súčinné pri poskytnutí kópií takýchto hlásenia pre účel kontroly, resp. dokladovania.*

Pokiaľ chovateľ, v prípade premiestnenia zvierat, nepošle do databázy CEHZ aj tlačivo „Hlásenie zmien hovädzieho dobytka/oviec a kôz/ošípaných“, či bude daný presun akceptovaný a spracovaný v CEHZ? Za akých okolnosti je úradný veterinárny lekár povinný toto porušenie sankcionovať?

*Áno, premiestnenie bude akceptované a spracované aj bez doručenia tlačiva hlásenie zmien, keďže poverená osoba dostane doklad o premiestnení zvieraťa, ktorý je podkladom
na registráciu tejto skutočnosti v CEHZ. Zaslaním tohto dokladu osobe poverenej vedením CEHZ sa premiestňovanie zvieraťa považuje za ohlásené, nezaslanie tlačiva hlásenia zmien v chove zvierat o tom istom premiestnení zvieraťa už nebude napĺňať skutkovú podstatu priestupku podľa § 48 ods. 1 písm. a) alebo iného správneho deliktu podľa § 50 ods. 1 písm. e) zákona č. 39/2007 Z. z. o veterinárnej starostlivosti v znení zákona č. 342/2011 Z. z.. Výkon úradných kontrol ŠVPS SR na identifikáciu a registráciu hospodárskych zvierat bude prebiehať v zmysle doposiaľ platných metodických pokynov.*

Je chovateľ povinný dané tlačivo „Hlásenie zmien hovädzieho dobytka/oviec a kôz/ošípaných“ v prípade premiestnenia zvierat zasielať preukázateľným spôsobom?

*Všetky tieto tlačivá sa podľa § 9 ods. 1 vyhlášky č. 17/2012 Z. z. v znení vyhlášky č. 48/2015 Z. z., § 9 ods. 1 vyhlášky č. 18/2012 Z. z. v znení vyhlášky č. 49/2015 Z. z. a § 7 ods. 1 vyhlášky č. 20/2012 Z. z. v znení neskorších predpisov poverenej osobe zasielajú preukázateľným spôsobom.*

**Usmernenie k individuálnemu registru**

S účinnosťou noviel vyhlášok o identifikácii a registrácii hovädzieho dobytka, ošípaných, oviec a kôz došlo k zmene aj v prípade doplnenia niektorých údajov v individuálnych registroch. Chovatelia od 15.05.2017 však nemusia tieto individuálne registre vymeniť za nové. Akceptovateľný je aj individuálny register vedený v danom roku do času platnosti predmetných vyhlášok, ak záznamy vedené od 15.05.2017 obsahujú aj údaje podľa vzoru uvedeného vo vyhláške. Nie je pritom dôležité, akou formou držiteľ tieto zmeny uvedie, podstatný je obsah informácií. Elektronická verzia individuálneho registra bola aktualizovaná a je k dispozícii na tomto mieste: <https://www.pssr.sk/index.php/sk/softver-pre-chovatela/>.

**FAQ:**

Individuálny register s účinnosťou vyhlášok musia chovatelia vymeniť, alebo môžu dokončiť začatý a potom prejsť na nový register, ak áno do kedy ho musia vymeniť?

*Uvedené vyhlášky v tomto smere neupravujú nijaké prechodné obdobie, v dôsledku čoho majú všetky individuálne registre oviec, kôz a hovädzieho dobytka v chovoch od 15. mája 2017 obsahovať údaje ustanovené v § 10 ods. 2 vyhlášky č. 18/2012 Z. z. v znení neskorších predpisov a § 10 ods. 1 vyhlášky č. 20/2012 Z. z. v znení neskorších predpisov. Individuálny register však chovatelia nemusia vymeniť. Akceptovateľný je aj individuálny register vedený v danom roku do času platnosti predmetných vyhlášok, ak záznamy vedené od 15.05.2017 obsahujú aj údaje podľa vzoru uvedeného vo vyhláške.*